Familie steeds in duister jare ná vrou se dood Maryka Kleinhans. (Foto: Facebook) Dit is nou presies drie jaar ná Maryka Kleinhans (31) se dood toe sy op 27 Januarie 2019 glo uit ŉ bewegende motor naby Loskopdam geval of gespring het. Haar geliefdes worstel egter steeds met vrae oor wat werklik daardie aand gebeur het. Nuus dat die onafhanklike polisieondersoekdirektoraat (Opod) nou die uitslae van die DNS- en bloedtoetsverslae het waarop hulle jare lank in hul ondersoek teen kapt. Awie Geldenhuys wag, skep tog hoop dat daar uiteindelik vordering sal wees. Die motor is deur Geldenhuys, haar destydse kêrel, bestuur. Geldenhuys, wat aan die polisie in eMalahleni (Witbank) verbonde was, is ná Kleinhans se dood ontslaan terwyl Opod se ondersoek voortduur. Verskeie vroue het ná die voorval ook na vore gekom met bewerings dat hulle deur Geldenhuys aangerand of seksueel gemolesteer is. Maryka Kleinhans. (Foto: Facebook) ’n Familielid van Kleinhans, wat verkies om anoniem te bly, sê die nuus oor die uitslae is die eerste en enigste terugvoer wat hulle in jare van Opod ontvang het. “Ons sit steeds met soveel onbeantwoorde vrae. Ons het wel nou gehoor dat die uitslae ná drie jaar gereed is, maar nou wag ons nog steeds.” Die familielid sê sover haar kennis strek het Geldenhuys ŉ arbitrasie-saak gewen, maar weet sy nie of gerugte dat hy in die polisie heraangestel is, waar is nie. Opod het nie op Maroela Media se navraag in dié verband gereageer nie. Die direktoraat het ook nie kommentaar op die vordering van die ondersoek gelewer nie. Grace Langa, woordvoerder, het slegs gesê dat die Nasionale Vervolgingsgesag (NVG) op die ou einde moet besluit of vervolging ingestel moet word of nie. Maryka Kleinhans. (Foto: Facebook) “Die NVG besluit of ŉ saak hof toe gaan of nie, dus kan ek nie die uitkoms voorspel nie.” Kleinhans se pa, Johan, is intussen in Augustus verlede jaar dood, sonder dat hy ooit geweet het wat presies met sy dogter gebeur het. Die gesin het sowat vier maande voor Johan se dood die hulp van die burgerregte-organisasie AfriForum se privaatvervolgingseenheid ingewin, om seker te maak Kleinhans se dood word behoorlik ondersoek. Wico Swanepoel, woordvoerder by die eenheid, sê hulle het Vrydag ŉ brief aan die kantoor van die senior staatsaanklaer by die Middelburg-landdroshof gestuur. Die eenheid versoek onder meer om die DNS- en bloedtoetsmonsters privaat te laat toets. “Ons versoek u kantoor vriendelik om in te gryp en die beskikbare getuienis wat reeds in die dossier vervat is, te evalueer om te oorweeg of ’n suksesvolle vervolging op hierdie getuienis ingestel kan word. Alternatiewelik, oorweeg asseblief ons voorstel om die DNS-vergelyking deur ’n private instansie te laat doen,” lui die brief.